Document ID: 32010R1238

UREDBA (EU) št. 1238/2010 EVROPSKEGA PARLAMENTA IN SVETA
z dne 15. decembra 2010
o spremembi Priloge I k Uredbi Sveta (EGS) št. 2658/87 v zvezi z dajatve prosto obravnavo določenih farmacevtskih aktivnih snovi, ki imajo pri Svetovni zdravstveni organizaciji „mednarodno nelastniško ime“ (INN), in določenih izdelkov, ki se uporabljajo pri proizvodnji končnih farmacevtskih izdelkov
EVROPSKI PARLAMENT IN SVET EVROPSKE UNIJE STA -
ob upoštevanju Pogodbe o delovanju Evropske unije in zlasti člena 207 Pogodbe,
ob upoštevanju predloga Evropske komisije,
po posredovanju osnutka zakonodajnega akta nacionalnim parlamentom,
v skladu z rednim zakonodajnim postopkom (1),
ob upoštevanju naslednjega:
(1)
V okviru urugvajskega kroga pogajanj so se Skupnost in številne države dogovorile, da bi morala biti dajatve prosta obravnava dodeljena farmacevtskim izdelkom, uvrščenim v poglavje 30 harmoniziranega sistema (HS) in pod tarifne številke HS 2936, 2937, 2939 in 2941, ter na določene farmacevtske aktivne snovi, ki imajo pri Svetovni zdravstveni organizaciji „mednarodno nelastniško ime“ (INN), določene soli, estre in hidrate takšnih INN in določene vmesne izdelke farmacevtske proizvodnje, ki se uporabljajo za proizvodnjo in izdelavo končnih farmacevtskih izdelkov.
(2)
Izidi razprav, določeni v Poročilu o razpravah, so bili vključeni v tarifne sezname udeležencev, priložene Marakeškemu protokolu k Splošnemu sporazumu o carinah in trgovini (GATT) 1994.
(3)
Udeleženci so sklenili, da naj bi se predstavniki članic Svetovne trgovinske organizacije (STO), ki so sodelovale pri Poročilu o razpravah, vsaj enkrat na tri leta srečali pod pokroviteljstvom Sveta STO za trgovino z blagom, da pregledajo seznam izdelkov in po potrebi soglasno vključijo dodatne farmacevtske izdelke, za katere velja odprava tarif.
(4)
Po treh takšnih pregledih je bila dajatve prosta obravnava dodeljena določenemu številu dodatnih INN in vmesnih farmacevtskih izdelkov, ki se uporabljajo za proizvodnjo in izdelavo končnih farmacevtskih izdelkov, nekateri od navedenih vmesnih izdelkov so bili prenešeni na seznam INN in seznam določenih predpon in pripon za soli, estre ali hidrate INN je bil razširjen.
(5)
Zdelo se je primerno, da se opravi četrti pregled, ki se je začel leta 2009. Z njim je bilo sklenjeno, da bi morala biti dajatve prosta obravnava dodeljena določenemu številu dodatnih INN in vmesnih farmacevtskih izdelkov, ki se uporabljajo za proizvodnjo in izdelavo končnih farmacevtskih izdelkov, da bi bilo treba nekatere vmesne farmacevtske izdelke, ki so že vključeni v farmacevtsko sektorsko ureditev in njene preglede, prenesti na seznam INN ter da bi bilo treba razširiti seznam določenih predpon in pripon za soli, estre ali hidrate INN.
(6)
Uredba Sveta (EGS) št. 2658/87 z dne 23. julija 1987 o tarifni in statistični nomenklaturi ter skupni carinski tarifi (2) je uvedla kombinirano nomenklaturo (KN) in določila konvencionalne stopnje dajatve skupne carinske tarife.
(7)
Uredbo (EGS) št. 2658/87 bi bilo zato treba ustrezno spremeniti.
(8)
Za zagotovitev, da se ukrepi iz te uredbe začnejo uporabljati s 1. januarjem 2011, bi morala ta uredba začeti veljati dan po objavi -
SPREJELA NASLEDNJO UREDBO:
Člen 1
Priloge 3, 4 in 6 oddelka II tretjega dela Priloge I k Uredbi (EGS) št. 2658/87 (seznam farmacevtskih snovi, upravičenih do dajatev proste obravnave) se spremenijo:
(1)
Unija s 1. januarjem 2011 razširi dajatve prosto obravnavo na INN iz Priloge I.
(2)
Seznam predpon in pripon, ki skupaj z INN, ki so vključeni v farmacevtsko sektorsko ureditev in njene preglede, poimenujejo soli, estre ali hidrate INN, ki so pod pogojem, da jih je mogoče uvrstiti pod isto šest-mestno podštevilko HS kot pripadajoče INN, prav tako upravičeni do dajatve proste obravnave, se s 1. januarjem 2011 spremeni, kakor je določeno v Prilogi II.
(3)
Unija s 1. januarjem 2011 razširi dajatve prosto obravnavo na farmacevtske vmesne izdelke, navedene v Prilogi III, ki se uporabljajo za proizvodnjo in izdelavo končnih farmacevtskih izdelkov.
(4)
S 1. januarjem 2011 se vmesni farmacevtski izdelki, navedeni v Prilogi IV, umaknejo s seznama takšnih sestavin, ki jim je odobrena dajatve prosta obravnava.
Člen 2
Ta uredba začne veljati dan po objavi v Uradnem listu Evropske unije.
Uporablja se od 1. januarja 2011.
Ta uredba je v celoti zavezujoča in se neposredno uporablja v vseh državah članicah.
V Strasbourgu, 15. decembra 2010

Labels: 13
0
3